સરકારની શંકાનું કારણ હતું 1927માં પ્રકાશિત થયેલું એક પુસ્તક જેનાં કારણે ભારતીય સમાજની દુનિયાભરમાં ખૂબ બદનામી થઈ હતી અને ગાંધીજી સહિતનાં સ્વાતંત્ર્યસેનાનીઓને એ પુસ્તકને અને તેની લેખિકાને વખોડવાં પડ્યાં હતાં! આ પુસ્તકનું નામ પણ ‘મધર ઈન્ડિયા’ હતું અને તેની લેખિકા હતી અમેરિકન ઈતિહાસકાર કેથેરિન મેયો. સરકારી આદેશ માનીને મહેબૂબ ખાને બોર્ડને વાર્તા મોકલાવી, સાથે પત્ર લખીને સ્પષ્ટતા કરી કે, અમે આ ફિલ્મ કેથેરિન મેયોનાં પુસ્તકનાં જવાબરૂપે બનાવી છે અને એટલાં માટે જ તેનું નામ ‘મધર ઈન્ડિયા’ રાખ્યું છે. ભારતીય નારીને મજબૂત ચિતરતી આ ફિલ્મની વાર્તા વાંચ્યા પછી સરકારને હાશકારો થયો અને મહેબૂબને ફિલ્મની પરવાનગી મળી. કેથેરિન મેયોનાં પુસ્તકને જવાબ આપનારા મહેબૂબ એકલાં નહોતાં કારણ કે એ પુસ્તક રીલીઝ થયું તે પછી એકાદ બે વર્ષમાં તેનાં જવાબરૂપે ભારતમાં 50થી વધુ પુસ્તકો, ચોપાનિયાંઓ છપાયાં હતાં. ઉપરાંત સ્વદેશી અખબારોમાં તે પુસ્તકને વખોડી કાઢતાં ઢગલાબંધ લેખો છપાયાં, ભારત, ઈંગલેન્ડ અને અમેરિકાનાં અનેક સ્થળોએ આ પુસ્તકને અને તેનાં લેખિકાની નનામીઓ બાળવામાં આવી!